Staniūnų miškas

Staniūnų miškas, arba Kaizerlingo miškas – miškelis Panevėžio rajono savivaldybėje, Velžio seniūnijoje; Registrų centro duomenimis – Vyčių kaimo teritorijoje. Vakarinis miško pakraštys įsiterpia į Panevėžio miestą. Iš visų pusių apsuptas gyvenviečių: Panevėžio vakaruose, Dembavos šiaurėje, Vyčių rytuose, Staniūnų pietuose. Miškas valstybinis, priklauso Panevėžio miškų urėdijai, Paežerio girininkijai.Staniūnų miškas, Gamtos katalogas, Vilnius21. Nuoroda tikrinta 2024-02-03. 

Populiari Panevėžiečių lankymosi vieta. Miške nutiesti vaikščiojimo takai, įrengtas memorialas nacių organizuotų žudynių aukoms atminti.Ingrida Nagrockienė, Kaizerlingo miške ūžia pjūklai, Sekundė, 2020-02-29. Nuoroda tikrinta 2024-02-03. Dalį miško užima sanitarinė zona su geriamojo vandens gręžiniais.Algirdas Jonušis, Ką mena Kaizerlingo miškas ir Staniūnai. Aviečių medis, p. 56. Nuoroda tikrinta 2024-03-08.

 Istorija 
Iki XX a. trečiojo dešimtmečio pradžios miškas priklausė Staniūnų dvarui ir ją valdžiusiai vokiečių Kaizerlingų giminei. Per 1922 m. žemės reformą dalis dvaro žemės nusavinta, miškas atiteko Miškų ūkio departamentui.Ingrida Nagrockienė, Šeimos atsiminimuose – Staniūnų dvaras, Sekundė, 2021-12-05. Nuoroda tikrinta 2024-02-03. Tarpukariu buvo mėgiama panevėžiečių poilsio vieta.Bronius Kviklys, Mūsų Lietuva, t. 2, p. 572. Bostonas, Lietuvių enciklopedijos leidykla, 1965.

1941 m. liepos 21 d. miške įvykdytos nacių valdžios organizuotos masinės žudynės: vokiečių kareiviai ir Panevėžio baltaraiščių būrys sušaudė ir užkasė 103 vyrus ir moteris – 70 žydų, 23 lietuvius, 9 rusus ir 1 lenką. Manoma, kad dauguma jų buvo sovietiniai aktyvistai ir komunistai. 1979 m. žudynių vietai paženklinti atidengtas memorialas.Staniūnų (Kaizerlingo) memorialas, Panevėžio kraštas virtualiai. Nuoroda tikrinta 2024-02-03. 1993 m. žudynių vieta, kapas ir skulptūrinis memorialas įtraukti į Kultūros vertybių registrą.

1945 m. gegužės 29 d. miškelyje sovietų represinių struktūrų darbuotojai žiauriai nužudė 13 ūkininkų.Panevėžio miestas, Lietuvos gyventojų genocido irrezistencijos tyrimo centras. Nuoroda tikrinta 2024-02-03.

 Memorialas 
Memorialą sudaro 9 ąžuoliniai 5–8 m aukščio stogastulpiai (buvo 10, vienas neišliko) su skulptūriniais dekorais. Sukurtas keturiolikos liaudies meistrų, vadovaujamų Panevėžio vyriausiojo dailininko Vido Žigo, pagal tautodailininko Kazio Nemanio eskizus, atidengtas 1979 m. rugsėjo 1 d. 1984 m. pagal K. Nemanio projektą papildytas rodykle prie kelio, stogastulpiu prie vartų ir suolais. 2006 m. restauruotas.

 Šaltiniai 

Kategorija:Panevėžio rajono miškai